CELEX: 52017PC0367
Language: bg
Date: 2017-07-05
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за въвеждане на мерки за контрол по отношение на новото психоактивно вещество N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил)

ЕВРОПЕЙСКА КОМИСИЯ
            Брюксел, 5.7.2017
            COM(2017) 367 final
            2017/0152(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за въвеждане на мерки за контрол по отношение на новото психоактивно вещество N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил)
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               В Решение 2005/387/ПВР на Съвета относно обмена на информация, оценката на риска и контрола върху новите психоактивни вещества
                  1
                се предвижда триетапна процедура, в резултат на която ново психоактивно вещество може да стане предмет на мерки за контрол на територията на Съюза.
            
            
               На 23 януари 2017 г. бе публикуван съвместен доклад на Европейския център за мониторинг на наркотици и наркомании (ЕЦМНН) и Европол, изготвен в съответствие с член 5 от Решение 2005/387/ПВР на Съвета. На 28 февруари 2017 г., след искане, отправено от Комисията и 9 държави членки и по силата на член 6, параграф 1 от горепосоченото решение на Съвета, Съветът поиска оценка на рисковете, дължащи се на употребата, производството и нелегалната търговия на новото психоактивно вещество фуранилфентанил, на участието на организираната престъпност и на възможните последици от въвеждането на мерки за контрол на това вещество.
            
            
               Рисковете от фуранилфентанил бяха подложени на оценка от страна на Научната комисия на ЕЦМНН в съответствие с разпоредбите на член 6, параграфи 2, 3 и 4 от Решението на Съвета. На 24 май 2017 г. председателят на Научната комисия представи на Комисията и на Съвета доклада за оценка на риска. Основните резултати от оценката на риска са следните:
            
            
               ·Фуранилфентанил е синтетичен опиоид, който е тясно свързан с международно контролираното вещество фентанил.
            
            
               ·Фуранилфентанил е в наличност в Европейския съюз поне от юни 2015 г. и е открит в 16 държави членки. Пет държави членки са съобщили за 23 смъртни случая, свързани с фуранилфентанил. В най-малко 10 смъртни случая фуранилфентанил е бил причина за смъртта или вероятно е допринесъл за нея.
            
            
               В съответствие с член 8, параграф 1 от Решение 2005/387/ПВР на Съвета в срок от шест седмици, считано от датата на получаване на доклада за оценка на риска, Комисията следва да представи в Съвета инициатива за въвеждане на мерки за контрол за новите психоактивни вещества на територията на Съюза или доклад, в който обосновава позицията си относно липсата на необходимост от такава инициатива. Съгласно решението на Съда на Европейския съюз от 16 април 2015 г. по съединени дела C-317/13 и C-679/13 Европейският парламент трябва да бъде консултиран преди приемането на акт въз основа на член 8, параграф 1 от Решение 2005/387/ПВР на Съвета. 
            
            
               Въз основа на констатациите от доклада за оценка на риска Комисията счита, че са налице основания за въвеждането на мерки за контрол за това вещество на цялата територия на Съюза. Според доклада за оценка на риска острата токсичност на фуранилфентанил е такава, че може да причини сериозни увреждания на човешкото здраве.
            
            
               2.
                     ЦЕЛ НА ПРЕДЛОЖЕНИЕТО 
            
            
               Целта на настоящото предложение за решение за изпълнение на Съвета е да се приканят държавите членки да въведат по отношение на фуранилфентанил мерките за контрол и наказателноправните санкции, предвидени в националното им законодателство по силата на задълженията им съгласно Конвенцията на ООН от 1971 г. за психотропните вещества.
            
            
               2017/0152 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за въвеждане на мерки за контрол по отношение на новото психоактивно вещество N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил)
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества
                  2
               , и по-специално член 8, параграф 3 от него,
            
            
               като взе предвид предложението на Европейската комисия,
            
         
         
            
               като взе предвид становището на Европейския парламент
                  3
               , 
            
            
               като има предвид, че:
            
            
               (1)На основание член 6 от Решение 2005/387/ПВР на специална сесия на разширената Научна комисия на Европейския център за мониторинг на наркотици и наркомании (ЕЦМНН) беше изготвен доклад за оценка на риска относно новото психоактивно вещество N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил), който впоследствие беше изпратен на Комисията и на Съвета на 24 май 2017 г.
            
            
               (2)Фуранилфентанил е синтетичен опиоид, който е структурно подобен на фентанила — контролирано вещество, широко използвано в медицината за обща анестезия по време на хирургична интервенция и за овладяване на болката. Фуранилфентанил също така е структурно подобен на ацетилфентанил и акрилоилфентанил, които са били предмет на съвместен доклад на ЕЦМНН и Европол през декември 2015 г. и декември 2016 г.
            
            
               (3)Фуранилфентанил е в наличност в Съюза поне от юни 2015 г. и е открит в 16 държави членки. В повечето случаи веществото е било конфискувано в прахообразна форма, но също и в течна форма и под формата на таблетки. Откритите количества са относително малки. Те обаче трябва да се отчитат във връзка с потенциала на веществото.
            
            
               (4)Пет държави членки са съобщили за 23 смъртни случая, свързани с фуранилфентанил. При най-малко десет смъртни случая фуранилфентанил е бил причина за смъртта или вероятно е допринесъл за нея. Освен това три държави членки съобщиха и за 11 остри отравяния с нелетален изход, свързани с фуранилфентанил.
            
            
               (5)Не съществува информация за участие на организираната престъпност в производството, разпространението (трафика) и доставката на фуранилфентанил в рамките на Съюза. Наличната информация сочи, че фуранилфентанил се произвежда в химически предприятия, установени в Китай.
            
            
               (6)Фуранилфентанил се продава онлайн на дребно и на едро като „химикал за научноизследователски цели“, обикновено под формата на прах и като готов за употреба назален спрей. Данните от конфискациите показват, че фуранилфентанил може да се продава и на незаконния пазар на опиоиди.
            
            
               (7)Фуранилфентанил няма установена или призната употреба в хуманната или ветеринарната медицина в Съюза. Няма данни, сочещи, че фуранилфентанил може да бъде използван за други цели освен като аналитичен референтен еталон, както и за научни изследвания.
            
            
               (8)Докладът за оценката на риска показва, че много от въпросите, свързани с фуранилфентанил, породени от липсата на данни относно рисковете за здравето на човека, рисковете за общественото здраве и социалните рискове, могат да получат отговор чрез по-нататъшна научноизследователска дейност. Въпреки това наличните данни и информация относно породените от веществото здравни и социални рискове, с оглед също така на подобието му с фентанил, дават достатъчно основание за въвеждането на мерки за контрол на фуранилфентанил на територията на Съюза.
            
            
               (9)Фуранилфентанилът не е вписан сред подлежащите на контрол вещества, посочени в Единната конвенция на Организацията на обединените нации от 1961 г. по упойващите вещества, нито в Конвенцията на Организацията на обединените нации от 1971 г. за психотропните вещества. Веществото понастоящем не е предмет на оценка по системата на Организацията на обединените нации.
            
            
               (10)Тъй като десет държави членки контролират веществото фуранилфентанил съгласно националното си законодателство за контрол на наркотиците, а три държави членки го контролират в съответствие с друго законодателство, въвеждането по отношение на посоченото вещество на мерки за контрол на територията на Съюза би допринесло да се избегне появата на пречки при трансграничното сътрудничество в областта на правоприлагането и в съдебната област и би помогнало за предпазване от рисковете, които наличността и употребата му могат да създадат.
            
            
               (11)С Решение 2005/387/ПВР на Съвета се предоставят изпълнителни правомощия с цел на равнището на Съюза да се осигури бърза и основана на експертни становища реакция на появата на нови психоактивни вещества, установени и докладвани от държавите членки, чрез подлагане на тези вещества на мерки за контрол на територията на Съюза. Тъй като условията и процедурата за упражняването на тези изпълнителни правомощия са изпълнени, следва да бъде прието решение за изпълнение с цел да бъдат въведени мерки за контрол по отношение на фуранилфентанила на територията на Съюза.
            
            
               (12)Дания е обвързана от Решение 2005/387/ПВР и поради това участва в приемането и прилагането на настоящото решение, което се отнася за изпълнението на Решение 2005/387/ПВР.
            
            
               (13)Ирландия е обвързана от Решение 2005/387/ПВР и поради това участва в приемането и прилагането на настоящото решение, което е за изпълнение на Решение 2005/387/ПВР.
            
            
               (14)Обединеното кралство не е обвързано от Решение 2005/387/ПВР и поради това не участва в приемането и прилагането на настоящото решение, което е за изпълнение на Решение 2005/387/ПВР, и не е обвързано от него, нито от неговото прилагане.
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               По отношение на новото психоактивно вещество N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил) се въвеждат мерки за контрол на територията на Съюза.
            
            
               Член 2
            
         
         
            
               Най-късно до [една година от датата, на която е публикувано настоящото решение] държавите членки вземат необходимите мерки в съответствие със своето национално право да въведат по отношение на новото психоактивно вещество, посочено в член 1, мерките за контрол и наказателноправните санкции, предвидени в националното им законодателство по силата на задълженията им, произтичащи от Конвенцията на Организацията на обединените нации от 1971 г. за психотропните вещества.
            
            
               Член 3
            
            
               Настоящото решение влиза в сила в деня след деня на публикуването му в Официален вестник на Европейския съюз.
            
            
            
            
               Настоящото решение се прилага в съответствие с Договорите.
            
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 127, 20.5.2005 г., стр. 32.
               
               
                  
                     (2)
                  ОВ L 127, 20.5.2005 г., стр. 32.
               
               
                  
                     (3)
                  OВ C , , стр. .